Hamor (AK/SN). Dwaj wulkej festiwalej pod hołym njebjom chcedźa klětu w lěću w Hamorskej gmejnje wotměć. 5. junija 2021 je na Hamorskim přibrjohu Bjerwałdskeho jězora openair-festiwal „8. Holi-Łužica“ planowane a wot 29. julija do 1. awgusta na Klětnjanskim přibrjohu zarjadowanje „Break The Rules“. Hamorska gmejnska rada je na swojim wčerawšim posedźenju wužiwanske zrěčenje z organizatorom Tonijom Heidu jednohłósnje wotzamknyła.
Kamjenc. Sakski krajny zarjad za statistiku je w meji 7. regionalizowanu wobydlersku prognozu wozjewił, kotraž saha hač do lěta 2035. Wona natwarja na wobšěrnej analyzy wobydlerskich a infrastrukturnych wuwićow kóždeje jednotliweje komuny minjene 30 lět. We wuslědku statistiskich přepytowanjow liča za wjetšinu městow a wsow w přichodnych 15 lětach z dale a mjenje wobydlerjemi. Tak trochuja za Budyski wokrjes, zo jich ličba wot 300 880 w lěće 2018 na potom 267 340 hač do 261 970 woteběra.
Mjez cyłkownje 57 komunami Budyskeho wokrjesa změje 51 přerěznje dźesać do 15 procentow mjenje wobydlerjow. Jeničce zbywace šěsć komunow so po zdaću přećiwo trendej wuwije. Chětro překwapjace je, zo jedna so tu nimo Arnsdorfa a Ohorna wo štyri dwurěčne gmejny ze slědowacymi prognozami. W Chróšćanskej wočakuja, zo rozrosće ličba wobydlerjow wot 1 035 lěta 2018 na 1 130 hač do 1 160 w lěće 2035. W Njebjelčanskej komunje bydleše před lětomaj 1 180 ludźi, za połdra lětdźesatka ma jich hač do 1 740 być. Gmejna Ralbicy-Róžant měješe 2018 dohromady 1 688 wobydlerjow, po prognozy budźe jich w lěće 2035 hač do 1 740. A gmejna Worklecy rozrosće po wobličenjach wot 1 130 na něhdźe 1 180. Alfons Ryćer
Kamjenc (BG/SN). Koronakriza bě tež na zašłym posedźenju Kamjenskeje měšćanskeje rady jedna z hłownych temow. Jednohłósnje radźićeljo rozsudźichu, zo wzdadźa so nachwilnje wosebitych popłatkow gastronomiskich předewzaćow. To płaći na přikład za hosćency, kotrež maja blida a stólcy tež na chódniku nastajene. Radźićel Thomas Uslaub (CDU) w tym zwisku kritizowaše, zo njepłaći tele wolóženje tež za nastajenje wabjenskich srědkow, za plakatěrowanje a za mobilnych wikowarjow.
Wotpokazali su radźićeljo namjet frakcije Lěwicy, kotraž chcyše wosebity fonds 15 000 eurow wutworić. Z nim měli předewzaća, towarstwa a jednotliwcow w ćežkich padach podpěrać, za kotrychž statne podpěranske naprawy předwidźane njejsu. „Njewotwisnje wot prašenja, hač je tajki fonds hladajo na mnohostronske pomocne naprawy trěbny abo nic, měnju, zo hodźa so jednotliwe ćežke pady z wobkrućenej próstwu tež w měšćanskej radźe abo w jednym z wuběrkow rozrisać“, Thomas Uslaub wuzběhny. Wjetšina Kamjenskich měšćanskich radźićelow bě jeho měnjenja a namjet frakcije Lěwicy wotpokaza.
Wulka Dubrawa (HN/SN). Spěšny internet ze swojimi lěpšinami komunikacije poněčim do hornjołužiskich domjacnosćow zaćehnje, tež we Wulkej Dubrawje. Loni kónc septembra su tam hłubokotwarske dźěła zahajili. Na Małodubrawskim a na Bukowym puću pak wot toho časa nadróžne wobswětlenje hižo njefunguje. Před lětami běchu tamnišej pućej ponowili kaž tež kable za wobswětlenje składli. Při wurywanju za spěšny internet pak twarscy dźěłaćerjo kable wobškodźichu. Wot toho časa je tam wječor ćma kaž w pjecy. Po wšěm zdaću tež twarske plany předokładne njeběchu, tak zo tež zawěsćernja kóždežkuli zarunanje škodow wotpokazuje.
Cyłu zymu běštej mjenowanej pućej tuž njewobswětlenej. Mjeztym znajmjeńša za dokładnym zmylkom pytaja. Přiwšěm su wobydlerjo rozmjerzani, wšako tež tónle pad runje wo našim wulce technizowanym swěće njeswědči.
Dalšej nowoinfekciji
Budyšin. Ličba z koronawirusom natyknjenych wučinješe wčera w Budyskim wokrjesu z dwěmaj nowymaj padomaj 499. Dwaj inficěrowanaj staj so mjeztym zaso wustrowiłoj, štož je nětko dohromady 451. W karantenje je tuchwilu 57 wosobow, dźesać mjenje hač dźeń do toho. Cyłkownje 2 801 karantenu su hižo zakónčić móhli.
Trjebaja wjace darowaneje kreje
Drježdźany. W Sakskej potrjeba darowaneje kreje zaso přiběra. Wotsrjedź meje je naprašowanje z chorownjow za krejnymi produktami w běhu mało dnjow wo hač do 30 procentow postupiło. To rjekny Kerstin Schweiger z krejdarowanskeje słužby sewjer-wuchod Němskeho čerwjeneho křiža powěsćerni dpa. Rezerwy za nuzowe pady tuchwilu hišće někak dosahaja.
Marijiny stołp postajili
Do firmy so zadobyli
Drětwja. Njeznaći su so minjeny kónc tydźenja namócnje do firmy w Drětwi (Zerre) w gmejnje Sprjewiny Doł zadobyli a tam tójšto škody načinili. Kaž Zhorjelska policajska direkcija rozprawja, rozbichu skućićeljo wšelake techniske nastroje a pokradnychu dwě róli koporoweho kabla. Jeju hódnotu trochuja na 20 000 eurow. Načinjena wěcna škoda wučinja dohromady 5 000 eurow. Technikarjo kriminalneje policije móžachu wjacore slědy zawěsćić a so nadźijeja, zo móža z jich pomocu paduchow dosahnyć.
Rowno (CK/SN). Dny Rownjanskeje pěstowarnje „Milenka“ zdadźa so ličene być, znajmjeńša w nětčišim twarjenju. Město toho zo bychu wobstejacy dom saněrowali, chcedźa nowy natwarić. Tale tema wobydlerjow wsy w Slepjanskej gmejnje jara zaběra. To bě tež na zahajenskim zarjadowanju za wjesny wuwićowy koncept jasnje pytnyć.
Runja Rownjanskej wjesnej radźe je so nětko tež techniski wuběrk Slepjanskeje gmejny za to wuprajił, zo měła gmejnska rada 7. julija zasadnje rozsudźić, nowe dźěćace přebywanišćo wosrjedź wsy natwarić dać. Nazymu 2019 je sakski kabinet rozsudźił, za to dwaj milionaj eurow přewostajić. Pjenježne srědki su dźěl dwójneho etata 2021/2022 Swobodneho stata Sakskeje a dyrbja hač do 31. decembra 2022 wužiwane być. „To je sportowski zaměr, tohodla dyrbjeli so nětko z nim zaběrać“, praji wjesnjanosta Reinhard Bork (njestronjan). Pjenjezy přewostajić chce tež Zhorjelski wokrjes we wobłuku spěchowanja pěstowarnjow.
We Worklečanskej kapałce a pozdźišo w Radworskej „Meji“ zhladowaštaj sobotu ćělnje a duchownje čiłaj Jurij Šołta a jeho mandźelska Hilža rodźena Kochec z Noweje Wjeski na 60 zbožownych lět mandźelstwa.
szl_Latn ces_Latn szl_Latn pol_Latn szl_Latn szl_Latn bos_Latn ces_Latn szl_Latn szl_Latn pol_Latn szl_Latn pol_Latn ces_Latn pol_Latn szl_Latn szl_Latn